জে কে রাউলিং
হ্যারি পটার সিরিজের ১ম গল্পটি লেখা শেষ করার পর বইটি প্রকাশ করার জন্য প্রকাশকদের কাছে অনেক ঘুরতে হয়েছিল রাউলিংকে। প্রকাশকদের ধারণা ছিল বইটি তাঁদের ব্যবসায়িকভাবে ক্ষতির সম্মুখীন করবে। আটজন প্রকাশক ফিরিয়ে দেওয়ার পর ব্লুমসবারি নামের একটি প্রকাশনী ১৯৯৭ সালের ২৬ জুন হ্যারি পটার সিরিজের প্রথম বই 'হ্যারি পটার অ্যান্ড দ্য ফিলোসফার্স স্টোন' প্রকাশ করে। এরপরের ইতিহাস সকলেরই জানা। একেবারে অচেনা-অজানা জে.কে. রাউলিং হয়ে যান বিশ্ববিখ্যাত। যে রাউলিংকে এর আগে তার পরিবার ও পরিচিত জনরা ছাড়া অন্য কেউ চিনতো না। বিশ্বব্যাপী হ্যারি পটার সিরিজের ৩৫ কোটি কপি বিক্রি হয়েছে। তবে সবচেয়ে আশ্চর্যজনক বিষয় হলো জে.কে. রাউলিং এর লেখা হ্যারি পটার সিরিজের বই কেনার জন্য প্রকাশিত হওয়ার আগের দিন রাত থেকে মানুষ বইয়ের দোকানের সামনে লাইন দিতো।
হরক্রাক্স
হরক্রাক্স (ইংরেজিতে Horcrux) হচ্ছে ব্রিটিশ লেখিকা জে কে রাউলিং রচিত "হ্যারি পটার" উপন্যাস সিরিজের একটি জাদুক্ষমতাসম্পন্ন বস্তু। এটি ডার্ক ম্যাজিক বা কালো জাদুর একটি উপকরণ যা অমরত্ব লাভের উদ্দেশ্যে তৈরি করা হয়। সিরিজের ষষ্ঠ উপন্যাস, "হ্যারি পটার অ্যান্ড দ্য হাফ-ব্লাড প্রিন্স" এ সর্বপ্রথম প্রত্যক্ষভাবে হরক্রাক্সের কথা উল্লেখ করা হয়; যদিও পূর্ববর্তী উপন্যাসসমূহেও পরোক্ষভাবে এর উপস্থিতি ছিল। রাউলিং হোরেস স্লাগহর্ন চরিত্রের মাধ্যমে হরক্রাক্সের অস্তিত্ব সম্পর্কে পাঠকদের অবহিত করেন। লর্ড ভলডেমর্ট এর হরক্রাক্সগুলো উদ্ধার ও ধ্বংস করা সিরিজের শেষ দুইটি বই "হ্যারি পটার অ্যান্ড দ্য হাফ-ব্লাড প্রিন্স" ও "হ্যারি পটার অ্যান্ড দ্য ডেথলি হ্যালোস" এর প্রধান উদ্দেশ্য।